
Om billederne


Denne bog er et personligt vidnesbyrd – et livsforløb fortalt, som det blev levet. Billederne er sat ind, så de bevarer deres egen karakter og historie. De står derfor ikke altid helt lige eller i præcis samme størrelse. Det er et bevidst valg: de er autentiske ligesom rejsen, de afspejler. Lad dem derfor tale for sig selv – med alle deres små skævheder.










Forord


Denne bog indeholder illustrationer med billeder og tekster, som fører dig som læser igennem min historie.


Jeg ser et behov for recovery – og et behov for at dele et autentisk liv, hvor der er ret til at mærke alle de svære og intense følelser.


Det er hårdt at bære rundt på noget smertefuldt og leve i en løgn. Det ønsker jeg ikke længere.


For at kunne hele er jeg nødt til at fortælle min historie, og jeg håber, at jeg kan være med til at nedbryde tabuet omkring det at tale om det, der er smertefuldt og svært. Samtidig ønsker jeg at motivere andre til at genfinde håbet om at komme ud på den anden side, når man har været udsat for omsorgssvigt og er vokset op i en dysfunktionel familie.


Tekst og illustrationer skal give en bedre forståelse af livet som psykiatrisk patient og de tanker og følelser, man kan have under indlæggelser.


Jeg håber, at bogen og illustrationerne kan fremhæve budskabet om, at man ikke står alene med sine problemer, at man ikke skal være bange for at søge hjælp, og at der findes ildsjæle i psykiatrien – sygeplejersker, psykologer, SOSU’er m.fl. – som virkelig yder en stor indsats og gør en kæmpe forskel for patienterne.


Jeg har mærket på egen krop, at psykiatrien bløder: Der mangler penge, personale og sengepladser.


Flere og flere patienter søger hjælp, og mange jeg har mødt undervejs, oplever, at der kommer flere “svingdørspatienter”, der udskrives for tidligt og derfor bliver utrygge. Der er en systematisk udfordring i psykiatrien, som både personale og patienter lider under.


Men det ændrer ikke på, hvor dygtige de forskellige faggrupper er til deres arbejde – og det er vigtigt for mig at understrege dette i bogen.


Mit håb med bogen er at inspirere andre til at tale åbent om deres udfordringer og at bidrage til, at psykisk sygdom ikke længere er tabuiseret.


Jeg deler min historie, fordi jeg ved, at der findes lys for enden af tunnelen. Når man tør sætte ord på det, der gør allermest ondt, og arbejder målrettet med sig selv, kan man komme ud på den anden side som en stærkere udgave af sig selv – et menneske, der ikke lader fortiden definere fremtiden, men som aktivt vælger en ny vej.


Jeg selv er midt i min helingsproces og er allerede et skridt tættere på at kunne leve et godt og meningsfuldt liv.


OBS: Denne bog bygger på mine egne oplevelser og erindringer, sådan som jeg husker og forstår mit liv.


Mit formål er ikke at bebrejde eller udstille mine forældre – jeg er ikke i tvivl om, at de gjorde deres bedste for at passe på mig. Mit ønske er at give håb til andre, der er vokset op i en dysfunktionel familie. Nedenstående er et overblik over nogle af de illustrationer bogen vil indeholde.

Flere utallige indlæggelser efterfølgende





Hvad sker der i min krop når jeg mærker angst?

Livshistorie


Jeg ved ikke helt, hvordan jeg skal begynde min livshistorie. Lige nu er jeg indlagt på et psykiatrisk center, og det kræver meget af mig bare at sætte mig ned og skrive. Tankerne myldrer, kroppen er urolig, og tristheden ligger som en konstant baggrundsstøj. Alligevel vil jeg forsøge – for det føles vigtigt at begynde.


Mit navn er Aleksandra Avramovic, jeg er 28 år og vokset op i Frederiksværk. Jeg boede sammen med mine forældre, min lillesøster, der i dag er 24, og min farmor og farfar.


Min opvækst var præget af både fysisk og psykisk vold. Min farmor kunne være meget kontrollerende og manipulerende. Min mor var konfliktsky og havde flere forskellige jobs – måske for at flygte lidt fra det hele. Min far kæmpede i mine tidlige år med et alkoholproblem, som først ebbede ud, da jeg nåede teenagealderen. Da jeg var omkring 20–21 år, blev jeg desuden udsat for et væbnet røveri i Fakta – en oplevelse, der satte dybe spor.


Farfar var den, der udøvede den mest voldsomme vold. Han drak ofte og kunne reagere brutalt. Jeg husker episoder, hvor farmor blev slået og sparket, mens hun lå på fliserne, eller hvor min far og farmor blev jaget af farfar med en motorsav eller sabel. I vores hjem var der sjældent harmoni eller ro – vold blev en del af hverdagen.


Min lillesøster blev ofte passet uden for hjemmet og var derfor meget væk. Jeg husker ikke, at vi tilbragte meget tid sammen, bortset fra når vi skændtes, sloges, eller når hun gemte sig i de hvide klædeskabe, fordi hun var bange. Efter skole vidste jeg aldrig, hvad der ventede, når jeg trådte ind ad døren.


Midt i alt dette tænkte jeg ofte: “Hvor er der en voksen, der kan passe på mig?” Fra jeg var seks til tolv år sov jeg mellem min farmor og farfar. Når jeg fortæller dette, spørger både psykiater og psykolog: “Har du været udsat for seksuelle overgreb?”


Mit svar har altid været nej. De fagprofessionelle stillede det samme spørgsmål igen og igen – indtil jeg som 27-årig oplevede et flashback.


Sandheden er, at jeg blev misbrugt på forskellige måder. Jeg blev brugt som min farmors skjold hver eneste aften. Jeg husker tydeligt den systematik, der gentog sig, når farfar kom fuld hjem på knallerten. Mor og far var aldrig hjemme; de havde begge to jobs, og farmor blev derfor min primære omsorgsperson.


Det er stadig helt surrealistisk at tænke tilbage på de ord, jeg som barn hørte fra min farmor: “Hvis du ikke sover mellem os, slår han mig ihjel.”


Jeg kan næsten ikke fatte, at dette virkelig skete – for hvorfor skulle et barn udsættes for noget sådant?


Her er nogle af de mest sårbare oplevelser fra min barndom – uden at gå for meget i detaljer:




	Psykisk vold


	Social kontrol


	Fysisk vold


	Incest




Det, jeg oplevede, sker desværre også andre steder i samfundet. Jeg håber, at sådanne tegn bliver opdaget tidligt, så andre børn ikke skal igennem det samme smertehelvede – og så de som voksne ikke skal kæmpe med de følger, jeg lever med i dag.


Jeg kan indimellem ønske, at der fandtes en pille, der kunne stilne mit indre kaos – alle de følelser og smerter, som fylder så meget.


Følelser som:




	Vrede


	Sorg


	Følelsen af uretfærdighed


	Ensomhed


	Frustration


	Skyld


	Skam




Nu mærker jeg, at jeg må skifte spor og fortælle, hvem jeg var som barn – og hvor frustreret jeg stadig er over, at ingen voksne greb ind. Tårerne løber ned ad kinderne, mens jeg skriver. Fuck, tænker jeg bare.

